Kitba ta' DINAH SEGUNA "Nixtieq li f'kull Stat Membru li nżur insib l-istess klima ekonomika ta' Malta." Hekk stqarr ma' din il-gazzetta l-President tal-Bank għall-Investiment Ewropew Werner Hoyer waqt żjara li għamel f'pajjiżna aktar kmieni din il-ġimgħa. Żjara li ssarfet biex pajjiżna jikseb €50 miljun għal proġett tal-housing kif imwiegħed fl-aħħar baġit, €75 miljun f'fondi Ewropej, kif ukoll żieda ta' €6 miljun li jsaħħu l-inizjattivi tal-intrapriżi żgħar u medji. Il-President tal-Bank innota kif l-andament ekonomiku ta' pajjiżna hu tajjeb ħafna. Qal li din is-sensazzjoni li tinħass malli wieħed jirfes f'pajjiżna, ma' kull pass li tagħmel tinduna li qiegħed f'nazzjon li miexi tajjeb, li għandu ekonomija kompetittiva u li saħansitra toffri kompetizzjoni fuq livell internazzjonali. "Xenarju li jiġbed l-attenzjoni tal-investituri," qal Hoyer. Innota kif pajjiżna għandu l-inqas rata ta' qgħad fost iż-żgħażagħ, fl-istess waqt li jkollu jadatta għall-isfidi li huma differenti mill-kumplament tal-pajjiżi membri tal-Unjoni Ewropea. L-akbar sodifazzjon għal Hoyer huwa li l-Bank għall-Investiment Ewropew ta lil pajjiżna €6 miljun biex jissaħħu l-inizjattivi tal-intrapriżi żgħar u medji. Qal li l-ekonomija Maltija hi mibnija b'mod li tagħti attenzjoni speċjali lill-intrapriżi żgħar u medji u b'hekk tagħmilha vibranti. Għaldaqstant, is-€6 miljun, li se jgawdu minnhom l-intrapriżi Maltin, jikkumplimentaw il-viżjoni tal-bank innifsu; dik li jgħin negozji żgħar iqumu fuq saqajhom u jkunu ta' kontribut għat-tkabbir ekonomiku. Staqsejna lil Hoyer x'jaħseb dwar il-pjan li għandu l-Gvern fil-qasam tal-enerġija, u qal li l-viżjoni tal-Unjoni Ewropea hi li jkun hemm taħlita fil-mod kif l-Unjoni Ewropea tiġġenera l-enerġija u, għaldaqstant, il-pjan tal-Gvern f'dan is-settur isaħħaħ l-ambizzjoni tal-Unjoni Ewropea.